喜雨望巴羅二山
作者：羅點
朝代：宋

paragraphs: 叔元不冠椎兩髽，縈青綰綠如堆鴉。
䰐鬖遠望毛髮古，日日惟聞餐暮霞。
吾家公遠更清絕，带眼不穿衣不結。
好風吹袂任飄颻，夜夜惟聞弄明月。
餐霞弄月固不惡，不道農田布龜灼。
令君盛服道民苦，偃然袒裼猶不怍。
敬持此意款浮丘，浮丘乃與令同憂。
急呼風馬駕雲車，二仙方覺裸裎羞。
旋加冠巾更束带，一見浮丘望塵拜。
便將凶歲變豐年，談笑之間作霶霈。
油雲雖出南北峰，開端實自浮丘翁。
浮丘詩家老仙伯，故知憂國願年豐。
邦人一飽誰所賜，父應詔子兄詔弟。
若還此雨後五日，將見索汝枯魚肆。